Pr Karmen Joller

Sotsiaalminister

17.detsember 2025

KIRJALIK KÜSIMUS

**Perearstidest**

Lugupeetud sotsiaalminister

Viimastel aastatel on tervishoiuteenuste kättesaadavuse küsimus Eestis muutunud üha teravamaks ja süsteemsemaks probleemiks. Eriti murettekitav on olukord esmatasandi arstiabis, mis moodustab kogu tervishoiusüsteemi aluse ning on patsiendi esmane kontakt meditsiinisüsteemiga.

Perearstide puudus, nende ebaühtlane jaotus erinevate piirkondade vahel ning perearstide ebasoodne vanuseline struktuur mõjutavad juba täna otseselt patsientide võimalust saada õigeaegset ja kvaliteetset arstiabi. Mitmel pool Eestis seisavad patsiendid silmitsi olukorraga, kus ligipääs perearstiteenusele on piiratud või praktiliselt puudub, mis omakorda suurendab koormust erakorralise meditsiini osakondadele ja haiglatele.

Täiendavat muret tekitab asjaolu, et märkimisväärne osa perearstidest on pensionieas või sellele lähenemas, samas kui noorte arstide juurdevool perearstindusse ei ole piisav, et kompenseerida lähiaastatel oodatavaid lahkumisi. See seab kahtluse alla perearstisüsteemi jätkusuutlikkuse nii kesk- kui ka pikemas perspektiivis ning eeldab riigi selget seisukohta ja konkreetseid meetmeid.

Eeltoodust tulenevalt palume Teil vastavalt Riigikogu töö- ja kodukorra seaduse paragrahvile 139 vastata järgmistele küsimustele:

1. Milline on perearstide keskmine vanus Eestis käesoleval hetkel? Kui suur protsent perearstidest on pensionieas ja eelpensionieas? Ja kui palju ministeeriumi prognoosi järgi läheb neist päriselt pensionile lähima 5 või 10 aasta jooksul?
2. Kui palju uusi perearste asub Eestis igal aastal tööle ning kas see arv kompenseerib prognoositavaid pensionile minekuid?
3. Kas Sotsiaalministeerium tunnistab perearstide valdkonnas olevat tööjõupuuduse riski ning milliseid konkreetseid meetmeid kavandatakse noorte arstide ja värskelt kooli lõpetanute perearstideks suunamiseks?
4. Milline on keskmine nimistu suurus ühe perearsti kohta praegu?  
   Tänaseks ulatub mitmete perearstide nimistu juba 2000 patsiendini, mis tekitab tõsiseid küsimusi teenuse kvaliteedi kohta?
5. Kuidas mõjutab perearstide puudus vastuvõtuaegade pikkust ja esmatasandi arstiabi kvaliteeti patsientide jaoks?
6. Kas Sotsiaalministeeriumil on olemas pikaajaline tegevuskava perearstinduse olukorra stabiliseerimiseks ja parandamiseks ning milliseid meetmeid selles kavandatakse, sealhulgas seoses töötasustamise, halduskoormuse vähendamise ja perearsti elukutse atraktiivsuse tõstmisega?

Lugupidamisega